Giulio Carlo ëd Fagnan

Matemàtich.
Giulio Carlo ëd Fagnan, marchèis dij Tòsch e ëd Sant Onòri a l'era nassù a Senigallia ai 24 dë stèmber 1682, fieul ùnich ëd Francesco Fagnan e Camilla Bartoli.

 La famija e soa noblëssa 
La famija ëd Fagnan a l'era originaria dël bolognèis.
Chiel a apartenìa a na branca scondaria e a l'é stàit ansignì dël tìtol ëd cont mach dël 1721 da Luis XV, tanme arconossiment dij servissi militar fàit da la famija ai Borbon.
Dël 1723 a l'ha tnù ël prestisos ufissi ëd gonfaloné ëd Senigallia.

Dël 1745 Benedet XIV, arconossend la dissendensa ëd Giulio Carlo dai Tòsch ëd Fagnan, a l'ha daje ël tìtol ëd marchèis e ant ël 1746 la ca ëd Fagnan a l'é stàita anserìa ant la noblëssa roman-a.
Për finì, Carl ëd Borbon dël 1749 a l'ha nominà Giulio Carlo marchèis ëd Sant Onòri.

Giulio Carlo ëd Fagnan a l'era mariasse con Francesca Conciatti (ch'a muirà dël 1726).
La cobia a l'ha avù dódes masnà, dont set a l'han dzorvivù al pare.

 La formassion 
Tòst, ël fieul a l'ha mostrà d'esse portà për lë studi e, an particolar, la poesìa.
Dai 21 ëd novèmber 1697 ai 2 ëd giugn 1700 a l'ha frequentà ël Colege clementin, tnù dai somasch, a Roma.

 Jë studi matemàtich 
Dël 1705 a l'ha ancaminà a ocupesse ëd matemàtica; a consejé Fagnan ant ij sò prim ëstudi a l'é stàit Guido Grandi.
Fagnan a l'é ocupasse ëd la lemnìscata, dël problema ëd Taylor, ëd mecànica, ëd geometrìa euclidea, ëd la teorìa dj'equassion algébriche.

A l'é mòrt a Senigallia ai 18 ëd maj 1766.

 Euvre 
J'euvre matemàtiche ëd Fagnan a son ëstàite cujìe e publicà për la prima vira a Pésaro dël 1750, con dédica a Benedet XIV, an doi volum con ël tìtol Produzioni matematiche.

Fagnan, Giulio Carlo ëd
Fagnan, Giulio Carlo ëd